— Сапраўды, гаворка не пра ўскраіну і правінцыю, але аб развіцці вясковай духоўнасці ва ўсёй разнастайнасці гэтага паняцця. У нас існуе пэўная сістэма культасветработы, якую заўжды падтрымліваюць мясцовыя ўлады. Нядаўна, на Свята Хоцімска, кожны сельскі Савет прывёз у райцэнтр свой мастацкі падворак. Здавалася б, непадалёк вёскі адна ад адной, а традыцыі ў кожнай — розныя. Вось захаваннем гэтых адмысловых нацыянальных традыцый і заняты штодня не толькі нашы культасветработнікі, але і прадстаўнікі вясковых улад... Прыехалі да нас і пабрацімы са Смаленшчыны і Браншчыны. А гэта ўжо, так бы мовіць, міжнародны вектар развіцця культуры Хоцімскага раёна. І нашы самадзейныя артысты рэгулярна наведваюць Расію з самымі рознымі культурнымі місіямі— выступаюць у Почапе, Мгліне, Суражы, Клетні. Да прыкладу, ансамбль “Пацеха” так спадабаўся суседзям, што дахаты беларускія артысты вярнуліся з падарункам — тэлевізарам “Самсунг”. Дарэчы, канцэртнымі праграмамі па раёне няблага зарабляе не толькі “Пацеха”, але і адзін узорны ды шэсць народных калектываў.